**อย. ออกกฎหมายใหม่ ปรับข้อกำหนด 'แยม-เยลลี่-มาร์มาเลด' เอาใจคนรักสุขภาพ**

อย. ออกประกาศฯ ใหม่ปรับปรุงข้อกำหนด "แยม เยลลี่ มาร์มาเลด" ให้สอดคล้องมาตรฐาน โคเด็กซ์ เพิ่มทางเลือกความหวานและส่วนประกอบ และปรับการแสดงฉลาก มีผล 9 มิ.ย. 68

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า กระทรวงสาธารณสุข โดยสำนักงานคณะกรรมการอาหารและยา (อย.) ได้ออกประกาศกระทรวงสาธารณสุขฉบับใหม่ ตามความในพระราชบัญญัติอาหาร พ.ศ. 2522 คือ ประกาศกระทรวงสาธารณสุข (ฉบับที่ 455) พ.ศ. 2568 เรื่อง แยม เยลลี่ มาร์มาเลด ซึ่งจะมีผลบังคับใช้ 9 มิถุนายน 2568 เป็นการปรับปรุงให้สอดคล้องกับมาตรฐานอาหารโคเด็กซ์ (The Codex Alimentarius, international food standards) ลดความซ้ำซ้อนของกฎระเบียบ และตอบสนองข้อเสนอจากภาคอุตสาหกรรม โดยมีสาระสำคัญ ดังนี้

1. ปรับปรุงขอบข่ายผลิตภัณฑ์ในร่างประกาศฯ รวมทั้งนิยามผลิตภัณฑ์ให้สอดคล้องกับมาตรฐาน  
 โคเด็กซ์ และไม่บังคับให้ผลิตภัณฑ์ต้องผสมน้ำตาล โดยสามารถใช้ความหวานจากผลไม้แทนได้  
 ซึ่งผลิตภัณฑ์ตามประกาศฯ มีวัตถุประสงค์ใช้สำหรับป้ายทาขนมปัง หรืออาจใช้เป็นส่วนประกอบ  
 ในผลิตภัณฑ์ขนมอบ

2. เพิ่มนิยามของอาหารที่ให้ความหวาน เช่น น้ำตาลทราย น้ำเชื่อมกลูโคส น้ำตาลมะพร้าว น้ำผึ้ง

3. เพิ่มเงื่อนไขการใช้ส่วนประกอบอื่น ๆ เช่น สมุนไพร เครื่องเทศ ธัญพืช

4. ปรับปรุงข้อกำหนดคุณภาพหรือมาตรฐาน เช่น ปริมาณของแข็งที่  
ละลายได้ ปริมาณผลไม้ รวมถึงเพิ่มการตรวจวิเคราะห์ยีสต์และเชื้อรา

5. สามารถใช้แอลกอฮอล์เป็นวัตถุแต่งกลิ่นรสได้ โดยปริมาณแอลกอฮอล์ที่มีในผลิตภัณฑ์สุดท้ายต้องไม่เกินเกณฑ์ที่กำหนด และต้องแสดงปริมาณพร้อมคำเตือนบนฉลาก

6. ปรับปรุงข้อกำหนดการแสดงฉลากอาหารสำหรับแยม เยลลี่   
 และมาร์มาเลดให้ชัดเจนยิ่งขึ้น

ผู้ประกอบการสามารถศึกษาประกาศฯ ได้ที่ลิงก์ <https://food.fda.moph.go.th/press-release/enforce-455>   
หรือสแกน QR Code ที่ปรากฏ

**รองเลขาธิการฯ อย.** กล่าวในตอนท้ายว่า อย. หวังว่าประกาศกระทรวงสาธารณสุขฉบับนี้   
จะเป็นประโยชน์ต่อทั้งผู้ประกอบการในการผลิตและจำหน่ายผลิตภัณฑ์อาหารให้มีคุณภาพ ปลอดภัย   
และเป็นไปตามมาตรฐานสากล ควบคู่ไปกับการคุ้มครองความปลอดภัยของผู้บริโภคให้ได้รับผลิตภัณฑ์  
ที่มีคุณภาพและมีการแสดงฉลากที่ถูกต้องและชัดเจน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 13 พฤษภาคม 2568 ข่าวแจก 150 / ปีงบประมาณ พ.ศ. 2568**